Komisijos reglamentas (EB) Nr. 2054/96
1996 m. spalio 25 d.
dėl atokiausiems regionams būdingų kokybiškų žemės ūkio produktų grafinio simbolio paskelbimo ir nustatantis jo atgaminimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. gruodžio 16 d. Tarybos reglamentą (EEB) Nr. 3763/91, nustatantį specialias priemones tam tikriems Prancūzijos užjūrio departamentų žemės ūkio produktams [1], su paskutiniais pakeitimais, padarytais Reglamentu (EB) Nr. 2588/95 [2], ypač į jo 20 straipsnio 2 ir 3 dalį,
atsižvelgdama į 1992 m. birželio 15 d. Tarybos reglamentą (EEB) Nr. 1600/92, nustatantį specialias priemones tam tikriems Azorų salų ir Maderos žemės ūkio produktams [3], su paskutiniais pakeitimais, padarytais Komisijos reglamentu (EB) Nr. 2537/95 [4], ypač į jo 31 straipsnio 2 ir 3 dalį,
atsižvelgdama į 1992 m. birželio 15 d. Tarybos reglamentą (EEB) Nr. 1601/92, nustatantį specialias priemones tam tikriems Kanarų salų žemės ūkio produktams [5], su paskutiniais pakeitimais, padarytais Reglamentu (EB) Nr. 2537/95, ypač į jo 26 straipsnio 2 ir 3 dalį,
kadangi, taikant Reglamentus (EEB) Nr. 3763/91, (EEB) Nr. 1600/92 ir (EEB) Nr. 1601/92, grafinis simbolis buvo sukurtas paskelbus paraiškų konkursą, siekiant pagerinti informuotumą ir skatinti perdirbtų ir neperdirbtų kokybiškų žemės ūkio produktų, būdingų atokiausiems Bendrijos regionams, vartojimą;
kadangi Komisijos reglamentas (EB) Nr. 1418/96 [6] nustato išsamias grafinio simbolio naudojimo taisykles;
kadangi, siekiant pirmiau minėtų tikslų, grafinis simbolis turėtų būti prieinamas naudotojams, nurodytiems Reglamento (EB) Nr. 1418/96 2 straipsnyje, prekybininkams, kurie pageidauja reklamuoti minimus produktus, didinti jų vertę ir jais prekiauti, bei vartotojams;
kadangi taip pat reikėtų nustatyti grafinio simbolio atgaminimo ir jo teisingo naudojimo technines taisykles,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3763/91 20 straipsnyje, Reglamento (EEB) Nr. 1600/92 31 straipsnyje ir Reglamento (EEB) Nr. 1601/92 26 straipsnyje minimas grafinis simbolis yra nustatytas priede.
2 straipsnis
Grafinis simbolis atgaminamas ir naudojamas pagal priede nustatytas technines taisykles.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. spalio 25 d.